– Det undergraver tilliten til det offentlige helsevesenet vårt. Det hører ikke hjemme noe steds, og bidrar bare til folks avmakt mot en organisering av sykehusvesenet vårt, skriver første nestleder Kjersti Toppe (Sp) i Helsekomiteen på Stortinget i en e-post til NRK.

Senterpartiets Kjersti Toppe vil utfordre helseministeren på praksisen. Foto: Anne Lognvik / NRK

Hun reagerer sterkt på sluttavtalen til avgått sykehusdirektør Tor Ingebrigtsen ved Universitetssykehuset Nord-Norge, en avtale NRK har fått innsyn i tirsdag ettermiddag.

Sluttavtalen ble behandlet i et ekstraordinært styremøte 9. februar. Samme dag som Tor Ingebrigtsen gikk av etter å ha kommet med det Helse Nord oppfatter som trusler mot styreleder Marianne Telle.

Må jobbe som rådgiver eller professor

I avtalen står det at 54 år gamle Ingebrigtsen beholder lønna si på nesten 1,9 millioner kroner ut året, hvor han også har studiepermisjon. Etter det betaler Universitetssykehuset 85 prosent av lønnen frem til han velger å pensjonere seg.

Avtalen forutsetter at han må jobbe enten på sykehuset i Tromsø som rådgiver eller på universitetet som professor.

UNNs kommentarer til avtalen Ekspandér faktaboks Kommunikasjonsavdelingen ved Universitetssykehuset Nord-Norge skriver følgende tileggsinformasjon til Tor Ingebrigtsens Arbeids- og sluttavtale som administrerende direktør: Arbeidsavtalen er gjeldende som utgangspunkt, med sluttavtalen som et supplerende tillegg.

Tor Ingebrigtsen var fast ansatt som avdelingsoverlege og avdelingsleder på nevrokirurgisk avdeling i UNN da han tiltrådte stillingen som direktør i 2007. Han hadde på tiltredelsestidspunkt hatt permisjon i knapt to år for å arbeide som fagdirektør i Helse Nord RHF. Ingebrigtsen var i tillegg fast ansatt som professor II i nevrokirurgi ved UiT, Norges arktiske universitet. Dette ansettelsesforholdet har vært videreført som en 10 % bistilling gjennom hele direktørperioden, og Ingebrigtsen har i direktørperioden veiledet PhD-studenter og bidratt til om lag 40 vitenskapelige publikasjoner.

Da Ingebrigtsen tiltrådte stillingen som administrerende direktør, sa han opp stillingen som avdelingsleder, men det faste ansettelsesforholdet i UNN ble videreført. Det er viktig for UNNs lederrekruttering å sikre jobbtrygghet for ledere. Derfor er det vanlig praksis å inngå arbeidsavtaler som sikrer ledere overgang til tidligere helsefaglig stilling eller annen omforent stilling når oppdraget som leder avsluttes.

Tor Ingebrigtsens arbeidsavtale slår fast at styret har rett til å beslutte fratredelse i direktørstillingen, og at Ingebrigtsen i så fall har rett til å fortsette i rådgiverstilling eller annen omforent stilling frem til ordinær pensjonsalder.

Det ble som et alternativ avtalt at Ingebrigtsen etter nærmere avtale med UiT kan tiltre en UNN-finansiert stilling som professor I ved det Helsevitenskapelige fakultet. En slik avtale er så langt ikke inngått, men Tor Ingebrigtsen ønsker primært å benytte seg av dette alternativet.

Arbeidsavtalen regulerer i begge alternativene lønnen til 85 % av lønnen som administrerende direktør på fratredelsestidspunktet.

Begge alternativene medfører normal arbeidsplikt frem til pensjonsalder.

Det foreligger ingen pensjonsavtale utover vanlig offentlig tjenestepensjon.

Ingebrigtsen selv ønsker å jobbe som professor ved Universitet i Tromsø. Ei stilling som helseforetaket ifølge avtalen må finansiere

Avtalen ble også en av de siste papirene styrelederen ved UNN, Jorhill Andreassen, signerte før også hun valgte å tre av.

Vil ha gjennomgang

Toppe vil nå utfordre helseministeren på om dette er en praksis som han som øverste sjef for spesialisthelsetjenesten kan gå god for.

Også lederen i Helsekomiteen på Stortinget, KrFs Olaug Bollestad, reagerer på avtalen. Hun understreker at hun ikke vil kommentere enkeltsaker, men mener sluttavtalen bør danne grunnlag for en gjennomgang.

Lederen i helsekomiteen på Stortinget, Olaug Bollestad (KrF), vil ha en gjennomgang av avtalene i Helse-Norge. Foto: Gunnhild Sørås / KrF

– Jeg vil undersøke hvor mange slike avtaler det finnes rundt på norske sykehus. Og om det er det vi ønsker å bruke de store pengene til, sier Bollestad og legger til:

– Dette er ikke en gammel mann det er snakk om. Spørsmålet blir da hvor mange år skal en slik etterlønn vare. Og slik som i dette tilfellet når du går over i annen jobb, så er det ikke det samme å jobbe som rådgiver, som det å jobbe som direktør, og det må også gjenspeiles i lønna, sier Bollestad i KrF.

Men helseminister Bent Høie sier til NRK at han ikke ønsker å kommentere saken.

– Den beste løsningen

Fra 1. januar 2019 er Ingebrigtsen sikret en 100 prosent stilling som professor ved det Helsevitenskapelige fakultet ved UiT Norges arktiske universitet. Stillingen finansieres av UNN.

Nestlederen i UNN-styret, Helga Marie Bjerke, sier at hun ikke ønsker å kommentere avtalen med Ingebrigtsen nærmere. Men at dersom stortingspolitikerne mener slike sluttavtaler ikke er ønskelig, må de gjøre noe med foretaksmodellen.

– Jeg mener styret ved UNN har kommet frem til de beste løsningene ut fra det samfunnsoppdraget vi er satt til å gjøre.